《高节宅中秋宴集》
元代·郭钰

十年不到桐江上，画栋飞甍歘高爽。长风送月作中秋，主翁携客倾家酿。

筠谷山人饮不多，半醉半醒发清唱。嫦娥怪我发星星，笑谈犹作青年想。

千里婵娟千里情，不期此夜从君赏。丹桂香清白露飞，黄芦叶碎微风响。

好怀得酒须放荡，何必拘拘绊尘鞅。圆缺阴晴转眼间，古人今人几惆怅。

但得明年有此情，抱琴江上重相访。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。